b'\n_START_ARTICLE_\nGra\xc5\xbedanskaja Oborona\n_START_SECTION_\nAlkutaival\n_START_PARAGRAPH_\nGra\xc5\xbedanskaja Oboronan juuret ovat 1980-luvun alussa, jolloin Letov yst\xc3\xa4vineen yritti luoda punkin, psykedeelisen rockin ja autotallirokin yhdist\xc3\xa4v\xc3\xa4\xc3\xa4 musiikkia projektissa nimelt\xc3\xa4\xc3\xa4n Posev (\xd0\x9f\xd0\xbe\xd1\x81\xd0\xb5\xd0\xb2, Kylv\xc3\xb6). Nimi otettiin emigranttiven\xc3\xa4l\xc3\xa4isten neuvostovastaista kirjallisuutta l\xc3\xa4nness\xc3\xa4 julkaisevalta kustantamolta. Jo se olisi riitt\xc3\xa4nyt syyksi vaikeuksiin viranomaisten kanssa._NEWLINE_Yhtyeen kokoonpano vakiintui vuonna 1984, ja se otti uudeksi nimekseen Gra\xc5\xbedanskaja Oborona. Letov soitti ly\xc3\xb6m\xc3\xa4soittimia ja lauloi. Kitaristina oli Konstantin Rjabinov, joka siit\xc3\xa4 l\xc3\xa4htien tunnettiin my\xc3\xb6s taiteilijanimell\xc3\xa4\xc3\xa4n Kuzja Uo (\xd0\x9a\xd1\x83\xd0\xb7\xd1\x8f \xd0\xa3\xd0\xbe) ja basistina Andrei Babenko, joka tosin j\xc3\xa4tti yhtyeen jo vuoden 1985 alussa. Pian my\xc3\xb6s Rjabinov joutui l\xc3\xa4htem\xc3\xa4\xc3\xa4n, koska h\xc3\xa4net passitettiin asepalvelukseen v\xc3\xa4itt\xc3\xa4mist\xc3\xa4\xc3\xa4n syd\xc3\xa4nvaivoista huolimatta. Letov itse joutui psykiatriseen pakkohoitoon yritetty\xc3\xa4\xc3\xa4n itsemurhaa KGB:n selliss\xc3\xa4. Letovin mukaan tapahtumat olivat KGB:n syyt\xc3\xa4, joka yritti est\xc3\xa4\xc3\xa4 heit\xc3\xa4 tekem\xc3\xa4st\xc3\xa4 musiikkiaan. Toisten kommenttien mukaan valeitsemurhayritys ja mielisairaalaan joutuminen olivat enemm\xc3\xa4nkin s\xc3\xa4\xc3\xa4nt\xc3\xb6 kuin poikkeus armeijaik\xc3\xa4isten rokkareiden keskuudessa. Se kun oli keino v\xc3\xa4ltt\xc3\xa4\xc3\xa4 joutuminen asepalvelukseen ja sit\xc3\xa4 kautta todenn\xc3\xa4k\xc3\xb6isesti Afganistanin sotaan._NEWLINE_Edell\xc3\xa4 mainituista vaikeuksista johtuen vuonna 1985 aloitetut albumit Poganaja molodjo\xc5\xbe (Turmeltunut nuoriso) ja Optimizm (Optimismi) saatiin valmiiksi vasta kolmea vuotta my\xc3\xb6hemmin. Sit\xc3\xa4 ennen Letov \xc3\xa4\xc3\xa4nitti vuonna 1986 omskilaisen rock-muusikon Jevgeni Filatovin kanssa akustisen albumin Igra v biser pered svinjami (Lasihelmipeli\xc3\xa4 sioille). Nimi on sanaleikki, jossa yhdistyv\xc3\xa4t sanonta helmi\xc3\xa4 sioille ja Hermann Hessen romaanin nimi Lasihelmipeli. Levyn materiaalista osa oli per\xc3\xa4isin jo vuodelta 1983, osa taas tuoretta. Monet kappaleista saivat s\xc3\xa4hk\xc3\xb6isen toteutuksen yhtyeen my\xc3\xb6hemmill\xc3\xa4 albumeilla, erityisesti Punaisella levyll\xc3\xa4._NEWLINE_Vuonna 1987 yhtye julkaisi kaiken kaikkiaan viisi albumia: Krasnyi albom (Punainen levy), My\xc5\xa1elovka (Hiirenloukku), Horo\xc5\xa1o!! (Hyv\xc3\xa4!!), Totalitarizm (Totalitarismi) ja Nekrofilija (Nekrofilia). Vaikka levyjen muusikkolista oli muuten sama, siin\xc3\xa4 esiintyi outoja nimi\xc3\xa4 kuten rumpali Lukit\xc5\xa1, joka on yksi Leninin salanimist\xc3\xa4 ja basisti Kilgor Traut, joka on ven\xc3\xa4j\xc3\xa4nn\xc3\xb6s Kurt Vonnegutin kirjojen p\xc3\xa4\xc3\xa4henkil\xc3\xb6 Kilgore Troutista. Soolokitaristina ja \xc3\xa4\xc3\xa4nens\xc3\xa4rkij\xc3\xa4n\xc3\xa4 (englannin sanasta fuzz, joka tarkoittaa slangissa my\xc3\xb6s poliisia) toimi majuri Me\xc5\xa1kov. My\xc3\xb6hemmin Letov tunnusti tehneens\xc3\xa4 ja \xc3\xa4\xc3\xa4nitt\xc3\xa4neens\xc3\xa4 yksin kaikki levyt, ja Me\xc5\xa1kovin olleen h\xc3\xa4nt\xc3\xa4 ahkerasti kuulustelleen KGB-upseerin nimi. H\xc3\xa4n my\xc3\xb6s kertoi mielisairaala-aikanaan opetelleensa soittamaan kitaraa ja bassoa, jotta pystyisi tarvittaessa tekem\xc3\xa4\xc3\xa4n musiikkia vaikka yksin._NEWLINE_Vuonna 1988 Letov nauhoitti j\xc3\xa4lleen yksin\xc3\xa4\xc3\xa4n kolme albumia: Tak zakaljalas stal (N\xc3\xa4in ter\xc3\xa4s karaistui), viittaus Nikolai Ostrovskin romaaniin Kuinka ter\xc3\xa4s karkaistui ja siit\xc3\xa4 tehtyyn elokuvaan); Vsjo idjot po planu (Kaikki sujuu suunnitelmien mukaan) ja Bojevoi stimul (Taistelutahto). \xc3\x84\xc3\xa4nityspaikkana oli yksi Letovin kodin huoneista, josta my\xc3\xb6hemmin tuli kuuluisa Grob-studio. Viel\xc3\xa4 tuohon aikaan yhtye ei voinut esiinty\xc3\xa4 julkisesti miss\xc3\xa4\xc3\xa4n, eik\xc3\xa4 sen levyj\xc3\xa4 julkaistu virallisesti. Levyj\xc3\xa4 oli kuitenkin saatavilla kaikkialla Neuvostoliitossa ja yhtye oli hyvin suosittu, samaa sarjaa Kinon, Alisan, Nautilus pompiliuksen ja Bravon kanssa. GrObin musiikkia saattoi kuulla salaisissa kotikonserteissa mustasta p\xc3\xb6rssist\xc3\xa4 ostetuilta tai tuttavilta kopioiduilta c-kaseteilta. Kasetteja kopioitiin edelleen omille tuttaville, jotka taas levittiv\xc3\xa4t niit\xc3\xa4 eteenp\xc3\xa4in. Olikin varsin tavallista, ett\xc3\xa4 musiikin tekninen laatu oli n\xc3\xa4ill\xc3\xa4 magnitizdat-kopiolla hyvin kehno.\n_START_SECTION_\nPerestroikan aika\n_START_PARAGRAPH_\nNeuvostoliitossa oli vuonna 1985 astunut valtaan uusi puoluejohtaja ja presidentti Mihail Gorbat\xc5\xa1ov, joka ajoi yhteiskunnallisia uudistuksia kutsuen niit\xc3\xa4 nimill\xc3\xa4 Perestroika (J\xc3\xa4lleenrakennus) ja Glasnost (Avoimuus). Yhteiskunnan ilmapiiri vapautui, ja pikkuhiljaa KGB:nkin kiinnostus Letovia kohtaan laimeni. Ongelmia tosin ilmeni silloinkin, kun yhtye sai esiinty\xc3\xa4 julkisesti konserteissa ja festivaaleilla. Yhtyeelt\xc3\xa4 katkaistiin aina v\xc3\xa4lill\xc3\xa4 s\xc3\xa4hk\xc3\xb6t kesken esiintymisen ja vuonna 1988 Letov ja h\xc3\xa4nen kanssaan seurusteleva Janka Djagileva olivat jonkin aikaa KGB:n etsint\xc3\xa4kuuluttamat. He olivat her\xc3\xa4tt\xc3\xa4neet pahennusta Novosibirskin rock-festivaaleilla esiintym\xc3\xa4ll\xc3\xa4 Adolf Hitler -nimisen yhtyeen solisteina._NEWLINE_Vuosina 1988-1989 yhtye keikkaili ahkerasti ja sen kokoonpano vaihtui useasti. Alkuper\xc3\xa4isj\xc3\xa4senten Letovin ja Rjabinovin lis\xc3\xa4ksi yhtyeess\xc3\xa4 soittivat ainakin Oleg Sudakov (yhtyeen pitk\xc3\xa4aikainen tuottaja), Igor \xc5\xbdevtun, Dmitri Selivanov, Janka Djagileva, Jevgeni Dejev, Arkadi Klimkin, Vadim Kuzmin (sittemmin tunnettu nimell\xc3\xa4 T\xc5\xa1ornyi Lukit\xc5\xa1 (\xd0\xa7\xd1\x91\xd1\x80\xd0\xbd\xd1\x8b\xd0\xb9 \xd0\x9b\xd1\x83\xd0\xba\xd0\xb8\xd1\x87, "Musta Lenin"), Igor Starovatov ja Viktor Sologub._NEWLINE_Gra\xc5\xbedanskaja Oborona p\xc3\xa4\xc3\xa4si ensimm\xc3\xa4ist\xc3\xa4 kertaa oikeaan levytysstudioon vuonna 1989 Leningradissa. Paikallisen Auktsion-yhtyeen omistamassa studiossa he nauhoittivat studiolive-levyn nimelt\xc3\xa4\xc3\xa4n Pesni radosti i st\xc5\xa1astja (Ilon ja onnen lauluja) sek\xc3\xa4 paljon materiaalia my\xc3\xb6hemmin samana vuonna julkaistua nelj\xc3\xa4\xc3\xa4 albumia varten: Zdorovo i vet\xc5\xa1no ( Mainiota ja ikuista), Armageddon-pops (Popul\xc3\xa4\xc3\xa4rimusiikkia Harmageddonista) Voina (Sota) ja Russkoje pole eksperimentov (Ven\xc3\xa4l\xc3\xa4inen koekentt\xc3\xa4)._NEWLINE_Huhtikuussa 1989 yhtyeen kitaristi Selivanov teki itsemurhan hirtt\xc3\xa4ytym\xc3\xa4ll\xc3\xa4, mit\xc3\xa4 Letov kommentoi tyylins\xc3\xa4 mukaisesti laulussaan ven. \xd0\x92\xd0\xb5\xd1\x80\xd1\x88\xd0\xba\xd0\xb8 \xd0\xb8 \xd0\xba\xd0\xbe\xd1\x80\xd0\xb5\xd1\x88\xd0\xba\xd0\xb8: "Kev\xc3\xa4tsade kasteli herkkukaupan, Muusikko Selivanov kuristi itsens\xc3\xa4 kaulaliinalla, Kukaan ei tiennyt, ett\xc3\xa4 tulee hauskaa, Kukaan ei tiennyt, ett\xc3\xa4 kaikille tulee niin hauskaa"._NEWLINE_Vuosina 1988-1990 Letov, Rjabinov ja Sudakov nauhoittivat kaiken kaikkiaan 15 albumia sivuprojektissaan Kommunizm (Kommunismi).\n_START_SECTION_\n1990-luku ja uusi Ven\xc3\xa4j\xc3\xa4\n_START_PARAGRAPH_\nVuonna 1990 yhtye nauhoitti albumin nimelt\xc3\xa4\xc3\xa4n Instruktsija po Vyzhivaniju (Selviytymisohje), jonka kaikki kappaleet olivat yll\xc3\xa4tt\xc3\xa4en vierailijan, Roman Neumojevin tekemi\xc3\xa4. Huhtikuussa 1990 Letov sanoi saaneensa tarpeekseen yhtyeens\xc3\xa4 suuresta suosiosta ja liiallisesta kaupallisuudesta ja p\xc3\xa4\xc3\xa4tti lopettaa keikkailun 13. huhtikuuta 1990 pidetyn Tallinnan-konsertin j\xc3\xa4lkeen. H\xc3\xa4n my\xc3\xb6s lopetti haastattelujen antamisen ja kaiken julkisuudessa esiintymisen. Kolmen vuoden ajan h\xc3\xa4n keskittyi vain psykedeelist\xc3\xa4 musiikkia soittavaan \xd0\x95\xd0\xb3\xd0\xbe\xd1\x80 \xd0\xb8 \xd0\x9e\xd0\xbf\xd0\xb8\xd0\xb7\xd0\xb4\xd0\xb5\xd0\xbd\xd0\xb5\xd0\xb2\xd1\x88\xd0\xb8\xd0\xb5 (Jegor ja puhkipannut) -yhtyeeseens\xc3\xa4, jonka kokoonpano tosin oli liki sama kuin Gra\xc5\xbedanskaja Oboronan._NEWLINE_Vanha tuttu nimi otettiin kuitenkin k\xc3\xa4ytt\xc3\xb6\xc3\xb6n kolmen vuoden kuluttua, ja "uusi" Gra\xc5\xbedanskaja Oborona soitti ensimm\xc3\xa4isen keikkansa joulukuussa 1993. Konsertti p\xc3\xa4\xc3\xa4ttyi mellakkaan yleis\xc3\xb6n ja miliisin v\xc3\xa4lille sen j\xc3\xa4lkeen kun miliisi yritti est\xc3\xa4\xc3\xa4 liiallisen yleis\xc3\xb6m\xc3\xa4\xc3\xa4r\xc3\xa4n p\xc3\xa4\xc3\xa4syn saliin. Samoihin aikoihin Letov ilmoitti muuttuneesta poliittisesta kannastaan eli tuestaan kansallismieliselle bolsevikkipuolueelle. Monet ottivat ilmoituksen j\xc3\xa4rkyttynein\xc3\xa4 vastaan, syyttiv\xc3\xa4t anarkistina ja antikommunistina pit\xc3\xa4m\xc3\xa4\xc3\xa4ns\xc3\xa4 Letovia petturiksi ja k\xc3\xa4\xc3\xa4nsiv\xc3\xa4t h\xc3\xa4enelle selk\xc3\xa4ns\xc3\xa4. Seuraavat vuodet Letov ja h\xc3\xa4nen yhtyeens\xc3\xa4 kiersiv\xc3\xa4tkin maata \xc3\xa4\xc3\xa4rikommunistien tukeman rock-liikkeen tilaisuuksissa. Letov my\xc3\xb6s tuki kommunistijohtaja Gennadi Zjuganovia vuoden 1996 presidentinvaaleissa._NEWLINE_Vuonne 1995 yhtye julkaisi levyt Solntsevorot (P\xc3\xa4iv\xc3\xa4nseisaus) sek\xc3\xa4 Nevynosimaja ljogkost bytija (Olemisen siet\xc3\xa4m\xc3\xa4t\xc3\xb6n keveys)._NEWLINE_Vuonna 1998 Letov yll\xc3\xa4i yll\xc3\xa4tt\xc3\xa4en en j\xc3\xa4tt\xc3\xa4\xc3\xa4 Kansallisbolsevstisen puolueen ia sanoutuu irti poliittisista \xc3\xa4\xc3\xa4rilikkeist\xc3\xa4. Vuonna 1999 Rjai ov j\xc3\xa4tt\xc3\xa4\xc3\xa4 yhtyeen ja h\xc3\xa4nen paiiansa ottaa Letovin vaimo Natalia T\xc5\xa1umakova.\n_START_SECTION_\n2000-luku\n_START_PARAGRAPH_\nVuonna 2002 yhtye julkaisi levyn Svjozdopad (T\xc3\xa4hdenlento), joka sis\xc3\xa4lt\xc3\xa4\xc3\xa4 pelk\xc3\xa4st\xc3\xa4\xc3\xa4n vanhoja neuvostoaikaisia poliittisia ja muita kaikkien tuntemia lauluja. Vuonna 2004 yhtye juhli 20-vuotista taivaltaan esiintym\xc3\xa4ll\xc3\xa4 runsaasti konserteissa. Usein mukana oli entisi\xc3\xa4 j\xc3\xa4seni\xc3\xa4 yhtyeen historian varrelta. Tuolloin my\xc3\xb6s kuvattiin ensimm\xc3\xa4inen yhteen konsertti-DVD. Niin ik\xc3\xa4\xc3\xa4n vuonna 2004 yhtye \xc3\xa4\xc3\xa4nitti kaksi albumia: Dolgaja \xc5\xa1astlivaja \xc5\xbeizn (Pitk\xc3\xa4 ja onnellinen el\xc3\xa4m\xc3\xa4) ja seuraavana vuonna ilmestynyt Reanimatsija (Elvytys), joilla yhtyeen musiikillinen linja muuttui. Sanoitukset olivat t\xc3\xa4ysin ep\xc3\xa4poliittisia ja musiikkityyli\xc3\xa4 kuvattiin psykedeeliseksi autotallirokiksi. Levyt saivat hyv\xc3\xa4t arvostelut erityisesti musiikillisten ansioidensa sek\xc3\xa4 \xc3\xa4\xc3\xa4nitysten parantuneen teknisen laadun ansiosta. Teknisen laadun parantuminen luettiin erityisesti rumpali Pavel Peretolt\xc5\xa1inin ansioksi, joka oli liittynyt yhtyeeseen vuonna 2005 ja ty\xc3\xb6skennellyt my\xc3\xb6s tuottajana. Yhtyeen levyill\xc3\xa4 alkoi kuulua monikerroksista kitarointia sek\xc3\xa4 urkuja._NEWLINE_Vuodesta 2005 l\xc3\xa4htien Letov ja Natalia T\xc5\xa1umakova alkoivat remasteroida yhtyeen vanhoja \xc3\xa4\xc3\xa4nityksi\xc3\xa4 ja julkaista niit\xc3\xa4 uudelleen digitaalisessa muodossa erikoispainoksina oheisvihkosten kera, jotka sis\xc3\xa4lsiv\xc3\xa4t runsaasti kuvia, teksti\xc3\xa4 ja kommentteja._NEWLINE_Voiton p\xc3\xa4iv\xc3\xa4n\xc3\xa4 9. toukokuuta 2007 ilmestyi yhtyeen albumi Zat\xc5\xa1em snjatsa sni (Miksi unia n\xc3\xa4hd\xc3\xa4\xc3\xa4n), joka arvosteluissa kehuttiin yhtyeen valoisimmaksi ja positiivisimmaksi levyksi. Siit\xc3\xa4 ei mm. l\xc3\xb6ydetty yht\xc3\xa4\xc3\xa4n rumaa sanaa. Albumin julkaisukiertue jatkoi muutamaa vuotta aloitettua linjaa, jossa konserttipaikat olivat suuria ja niiden tekniset j\xc3\xa4rjestelyt vaikuttavat. Levynjulkistamiskonsertti Moskovassa p\xc3\xa4\xc3\xa4tyi j\xc3\xa4lleen DVD:lle. Saman vuoden syksyll\xc3\xa4 yhtye k\xc3\xa4vi esiintym\xc3\xa4ss\xc3\xa4 Norjan Tromssassa Ordkalotten-tapahtumassa. Sen j\xc3\xa4lkeen kiertue jatkui Ven\xc3\xa4j\xc3\xa4ll\xc3\xa4, Valko-Ven\xc3\xa4j\xc3\xa4ll\xc3\xa4 ja Ukrainassa. Toinen suuri kiertue oli suunniteltu vuoden 2008 alkupuolelle. Suunnitelmat kuitenkin kariutuivat Letovin \xc3\xa4killiseen kuolemaan kotikaupungissaan Omskissa 19. helmikuuta 2008. Kiertue muuttui lukuisiksi muistokonserteiksi ja valtavaksi huomioksi mediassa. Kommenteissa Letov laajalti tunnustettiin ven\xc3\xa4l\xc3\xa4isen rokin uranuurtajaksi._NEWLINE_Letovin kuoleman j\xc3\xa4lkeen yhtyeelt\xc3\xa4 julkaistiin kokoelmalevy vuonna 2009 sek\xc3\xa4 vanha konserttitaltiointi vuonna 2010. My\xc3\xb6s muutama Letovilta j\xc3\xa4\xc3\xa4nyt uudelleenjulkaisu saatettiin loppuun. Yhtye ei ole tiett\xc3\xa4v\xc3\xa4sti esiintynyt Letovin kuoleman j\xc3\xa4lkeen, ja kaikki toiminta yhtyeen kotisivuilla on keskittynyt Letovin muiston vaalimiseen ja vanhan materiaalin uudelleenjulkaisuista tiedottamisiin.'